CELEX: 
Language: et
Date: 2020-12-16 00:00:00
Title: KOMISJONI DELEGEERITUD MÄÄRUS (EL) …/…, millega muudetakse Euroopa Parlamendi ja nõukogu määruse (EL) 2019/1021 (püsivate orgaaniliste saasteainete kohta) I lisa pentaklorofenooli ning selle soolade ja estrite osas

SELETUSKIRI
            
            
               1.DELEGEERITUD ÕIGUSAKTI TAUST
            
            
               Määruse (EL) 2019/1021 (püsivate orgaaniliste saasteainete määrus) artiklis 1 on kõnealuse määruse eesmärgina sätestatud inimeste tervise ja keskkonna kaitsmine püsivate orgaaniliste saasteainete eest; selle saavutamiseks soovitakse keelustada või kõrvaldada võimalikult kiiresti kasutuselt ained, mille suhtes kohaldatakse püsivate orgaaniliste saasteainete Stockholmi konventsiooni, või piirata selliste ainete tootmist, turulelaskmist ja kasutamist.
            
            
               Pentaklorofenool ning selle soolad ja estrid on loetletud püsivate orgaaniliste saasteainete määruse I lisas, ilma et nende suhtes kohaldataks tahtmatu jälgsaaste piirnormi. Pentaklorofenooli kasutati ELis peamiselt pestitsiidina. Püsivate orgaaniliste saasteainete määrusesse kandmise ajal leiti, et piirnormi ei ole vaja, sest pentaklorofenooli esinemist segudes ja toodetes ei eeldatud. Komisjon, ECHA ja mõned püsivate orgaaniliste saasteainete määruse valdkonnas tegutsevad liikmesriikide pädevad asutused on hiljuti saanud järelepärimisi seoses pentaklorofenooli sisalduse piirnormiga toodetes. Need järelepärimised näivad olevat seotud selle aine esinemisega puitplaatide tootmiseks kasutatavas taaskasutusse võetud hakkpuidus ja imporditud tekstiilitoodetes. Konkreetse tahtmatu jälgsaaste piirnormi puudumine tekitab õiguskindlusetust, kuna sidusrühmad ei tea, kas piirnormi kohaldatakse või mitte ega seda, millisel tasemel. Piirnormi puudumine oleks tõlgendatav avastamispiiri kohaldamisena, mis oleks nii madal, et see tekitaks mõnel juhul probleeme, näiteks takistaks ringlussevõetud hakkpuidust valmistatud toodete turule laskmist.
            
            
               Arvestades praegu kättesaadavat teavet, peetakse asjakohaseks kehtestada ainetes, segudes või toodetes esineva pentaklorofenooli suhtes tahtmatu jälgsaaste piirnorm. Selline tahtmatu jälgsaaste piirnorm looks õigusliku selguse ja lihtsustaks jõustamist. 
            
            
               Kättesaadava teabe põhjal tuleks kehtestada pentaklorofenooli tahtmatu jälgsaaste piirnormiks ainetes, segudes ja toodetes 5 mg/kg (0,0005 massiprotsenti).
            
            
            
               2.ÕIGUSAKTI VASTUVÕTMISELE EELNENUD KONSULTATSIOONID
            
            
               Muudatuse eelnõu üle peeti 9. juunil 2020 ja 24. novembril 2020 nõu eksperdirühmaga (püsivate orgaaniliste saasteainete alane pädevate asutuste kohtumine) ja selle märkusi võeti arvesse. Nimetatud eksperdirühm koosneb kõigi asjakohaste sidusrühmade – liikmesriikide, Euroopa Kemikaaliameti, keemiatööstuse ja kodanikuühiskonna – esindajatest.
            
            
               Õigusakti eelnõu teemal toimus avalik konsultatsioon ajavahemikus 1. kuni 29. september 2020. Kõik saadud kommentaarid toetasid muudatust.
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Delegeeritud õigusaktiga muudetakse pentaklorofenooli ning selle soolasid ja estreid käsitlevat kannet määruse (EL) 2019/1021 I lisas, et kohandada seda teaduse ja tehnika arenguga. Kavandatava delegeeritud õigusakti õiguslik alus on määruse (EL) 2019/1021 artikli 15 lõige 1. 
            
            
               KOMISJONI DELEGEERITUD MÄÄRUS (EL) …/…,
            
            
               16.12.2020,
            
            
               millega muudetakse Euroopa Parlamendi ja nõukogu määruse (EL) 2019/1021 (püsivate orgaaniliste saasteainete kohta) I lisa pentaklorofenooli ning selle soolade ja estrite osas
            
            
               (EMPs kohaldatav tekst)
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 20. juuni 2019. aasta määrust (EL) 2019/1021 püsivate orgaaniliste saasteainete kohta,
                  1
                eriti selle artikli 15 lõiget 1,
            
         
         
            
               ning arvestades järgmist:
            
            
               (1)Määrusega (EL) 2019/1021 rakendatakse liidu võetud kohustused, mis tulenevad püsivate orgaaniliste saasteainete Stockholmi konventsioonist
                  2
                ja 1979. aasta piiriülese õhusaaste kauglevi konventsiooni protokollist püsivate orgaaniliste saasteainete kohta
                  3
               .
            
            
               (2)Vastavalt määruse (EL) 2019/1021 artikli 3 lõikele 1 on kõnealuse määruse I lisas loetletud ainete tootmine, turuleviimine ja kasutamine eraldi, segudes või toodetes keelatud, kui määruse artiklist 4 ei tulene teisiti.
            
            
               (3)Pentaklorofenool ning selle soolad ja estrid on loetletud määruse (EL) 2019/1021 I lisas, ilma et nende suhtes kohaldataks tahtmatu jälgsaaste piirnormi.
            
            
               (4)Määruse (EL) 2019/1021 artikli 15 lõikega 1 on komisjonile antud õigus võtta vastu delegeeritud õigusakte I lisa kannete muutmiseks, et kohandada neid teaduse ja tehnika arenguga. 
            
            
               (5)Komisjon on määranud pentaklorofenooli ning selle soolade ja estrite sisalduse lisandina teatavates toodetes, sealhulgas imporditud tekstiilitoodetes ja taaskasutusse võetud hakkpuidus, mida kasutatakse puitplaatide tootmiseks. 
            
            
               (6)Selleks, et võimaldada hakkpuidu jätkuvat ringlussevõttu ja hõlbustada jõustamist, tuleks kehtestada pentaklorofenooli ning selle soolade ja estrite tahtmatu jälgsaaste piirnormiks 5 mg/kg (0,0005 massiprotsenti).
            
            
               (7)Määrust (EL) 2019/1021 tuleks seetõttu vastavalt muuta,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               Määruse (EL) 2019/1021 I lisa muudetakse vastavalt käesoleva määruse lisale.
            
            
               Artikkel 2
            
            
               Käesolev määrus jõustub kahekümnendal päeval pärast selle avaldamist Euroopa Liidu Teatajas.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 16.12.2020
            
            
               
                       Komisjoni nimel
               
               
                     president
                     Ursula VON DER LEYEN
               
               
            
         
         
            
                  
                     (1)
                  
                        ELT L 169, 25.6.2019, lk 45. 
               
               
                  
                     (2)
                  
                        ELT L 209, 31.7.2006, lk 3.
               
               
                  
                     (3)
                  
                        ELT L 81, 19.3.2004, lk 37.
               
            
      
    ---documentbreak--- 
      
         
         
            
               LISA 
            
            
               Määruse (EL) 2019/1021 I lisa A osa pentaklorofenooli ning selle soolasid ja estreid käsitleva kande neljandasse veergu („Konkreetne erand vahepealseks kasutamiseks või muu täpsustus“) lisatakse järgmine tekst:
            
            
               „Käesoleva kande puhul kohaldatakse artikli 4 lõike 1 punkti b pentaklorofenooli ning selle soolade ja estrite suhtes, mis esinevad aines, segus või tootes kontsentratsioonis kuni 5 mg/kg (0,0005 massiprotsenti).“